CELEX: 
Language: lt
Date: 2022-06-16 00:00:00
Title: KOMISIJOS DELEGUOTASIS REGLAMENTAS (ES) /... kuriuo dėl išankstinių išmokų pagal Europos Parlamento ir Tarybos reglamentuose (ES) 2021/2115 ir (ES) Nr. 1308/2013 numatytas tam tikras intervencines ir paramos priemones mokėjimo iš dalies keičiamas Europos Parlamento ir Tarybos reglamentas (ES) 2021/2116

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2021 m. gruodžio 2 d. Europos Parlamento ir Tarybos reglamento (ES) 2021/2116 dėl bendros žemės ūkio politikos finansavimo, valdymo ir stebėsenos
                  1
                44 straipsnyje valstybėms narėms numatyta galimybė išmokėti išankstines išmokas paramos pagal tam tikras bendros žemės ūkio politikos (BŽŪP) paramos priemones gavėjams. Reglamento (ES) 2021/2116 44 straipsnio 4 dalimi Komisijai suteikiami įgaliojimai priimti deleguotuosius aktus, kuriais, siekiant užtikrinti, kad išankstinės išmokos būtų mokamos nuosekliai ir nediskriminuojant, tas straipsnis iš dalies keičiamas papildant taisyklėmis, pagal kurias valstybės narės galėtų mokėti išankstines išmokas, susijusias su Reglamento (ES) 2021/2115
                  2
                III antraštinės dalies III skyriuje nurodytomis intervencinėmis priemonėmis tam tikruose sektoriuose ir su tam tikromis priemonėmis, kuriomis reguliuojamos ar remiamos žemės ūkio rinkos, kaip nustatyta Reglamente (ES) Nr. 1308/2013
                  3
               .
            
            
               Siekiant užtikrinti finansų valdymo lankstumą ir padidinti Reglamento (ES) 2021/2115 III antraštinės dalies III skyriuje nurodytų intervencinių priemonių tam tikruose sektoriuose veiksmingumą užtikrinant paramos gavėjams pinigų srautą, svarbu suteikti valstybėms narėms galimybę mokėti paramos gavėjams išankstines išmokas. Jau pagal Reglamentą (ES) Nr. 1308/2013 išankstines išmokas buvo galima mokėti veiklos programas įgyvendinančioms vaisių ir daržovių sektoriaus gamintojų organizacijoms, nacionalines paramos programas įgyvendinančioms alyvuogių aliejaus ir valgomųjų alyvuogių sektoriaus gamintojų bei tarpšakinėms organizacijoms ir priemones pagal nacionalines paramos vyno sektoriui programas įgyvendinantiems paramos šiam sektoriui gavėjams.
            
            
               Išankstinių išmokų mokėjimas tuose sektoriuose turėtų būti pratęstas pagal Strateginio plano reglamentą (ES) 2021/2115. Atsižvelgiant į tai, taisyklės turėtų būti suderintos, o jų taikymo sritis išplėsta įtraukiant visus Reglamento (ES) 2021/2115 42 straipsnyje nurodytus sektorius, o tai reiškia, kad išankstinės išmokos turėtų būti mokamos ir bitininkystės, apynių bei Reglamento (ES) Nr. 1308/2013 1 straipsnio 2 dalies a–h, k, m, o–t ir w punktuose nurodytuose sektoriuose, taip pat Reglamento (ES) 2021/2115 VI priede išvardytus produktus apimančiuose sektoriuose.
            
            
               Pagal Europos Parlamento ir Tarybos reglamento (ES) Nr. 1308/2013
                  4
                II dalies I antraštinės dalies II skyriaus 1 skirsnyje nustatytą pagalbos tiekiant vaisius ir daržoves ir pieną bei pieno produktus švietimo įstaigose programą šiuo metu valstybėms narėms išankstinių išmokų mokėti neleidžiama. Atsižvelgiant į įgytą patirtį ir siekiant užtikrinti finansų valdymo lankstumą ir užkirsti kelią su pinigų srautais susijusiems sunkumams, kurių patiria pagalbos paraiškų teikėjai, tikslinga, kad valstybės narės turėtų galimybę mokėti išankstines išmokas laikydamosi pagal Reglamento (ES) 2021/2116 44 straipsnio 5 dalį nustatytų specialių sąlygų. Atsižvelgiant į tai, kad šios pagalbos programos administravimas ir įgyvendinimas grindžiami mokslo metais, prasidedančiais kiekvienų kalendorinių metų rugpjūčio 1 d., išankstinių išmokų sistema turėtų būti taikoma nuo 2023–2024 mokslo metų (2023 m. rugpjūčio 1 d.).
            
            
               Remdamasi Reglamento (ES) 2021/2116 44 straipsnio 4 dalimi suteiktais įgaliojimais, Komisija siūlo iš dalies pakeisti Reglamento (ES) 2021/2116 44 straipsnį siekiant suteikti valstybėms narėms galimybę skirti išankstines išmokas pagal intervencines priemones Reglamento (ES) 2021/2115 42 straipsnyje išvardytuose sektoriuose, Reglamento (ES) Nr. 1308/2013 II dalies I antraštinės dalies II skyriaus 1 skirsnyje nustatytą pagalbos programą ir išskirtines žemės ūkio rinkų rėmimo priemones, ir imtis būtinų priemonių konkrečioms problemoms skubos atveju spręsti, priimtų pagal Reglamento (ES) Nr. 1308/2013 219, 220 ir 221 straipsnius.
            
            
               2.KONSULTACIJOS PRIEŠ PRIIMANT AKTĄ
            
            
               Pagal Reglamentą (ES) Nr. 1308/2013 įsteigtos Žemės ūkio rinkų ekspertų grupės susitikimuose, visų pirma 2022 m. vasario 15 d. susitikime vyko konsultacijos, kuriose dalyvavo ekspertai iš visų 27 valstybių narių. Minėtame susitikime Komisija turėjo galimybę pristatyti savo idėjas dėl deleguotojo teisės akto taikymo srities ir būtinų Reglamento (ES) 2021/2116 44 straipsnio pakeitimų, taip pat apsikeisti nuomonėmis su ekspertais. Vėliau deleguotasis teisės aktas buvo patikslintas atsižvelgiant į ekspertų pastabas ir komentarus. Galiausiai, 2022 m. balandžio 25 d.–gegužės 23 d. deleguotasis aktas buvo pateiktas viešoms konsultacijoms interneto svetainėje „Europa“. Gautas tik vienas atsiliepimas su pastabomis, susijusiomis ne su šiuo aktu, o su Deleguotuoju reglamentu (ES) 2022/127. Be to, dalinėms išmokoms šis deleguotasis aktas netaikomas. Niekas netrukdo valstybėms narėms skirti dalines išmokas sektoriaus paramos gavėjams pagal nacionalines taisykles.
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju aktu dėl valstybėms narėms suteikiamos galimybės mokėti išankstines išmokas, susijusias su intervencinėmis priemonėmis Reglamento (ES) 2021/2115 42 straipsnyje išvardytuose sektoriuose, Reglamento (ES) Nr. 1308/2013 II dalies I antraštinės dalies II skyriaus 1 skirsnyje nurodyta pagalbos programa ir pagal Reglamento (ES) Nr. 1308/2013 219, 220 ir 221 straipsnius priimtomis išskirtinėmis žemės ūkio rinkų rėmimo priemonėmis, iš dalies keičiamas Reglamento (ES) 2021/2116 44 straipsnis.
            
            
               KOMISIJOS DELEGUOTASIS REGLAMENTAS (ES) …/...
            
            
               2022 06 16
            
            
               kuriuo dėl išankstinių išmokų pagal Europos Parlamento ir Tarybos reglamentuose (ES) 2021/2115 ir (ES) Nr. 1308/2013 numatytas tam tikras intervencines ir paramos priemones mokėjimo iš dalies keičiamas Europos Parlamento ir Tarybos reglamentas (ES) 2021/2116
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2021 m. gruodžio 2 d. Europos Parlamento ir Tarybos reglamentą (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013
                  5
               , ypač į jo 44 straipsnio 4 dalį,
            
            
               kadangi:
            
            
               (1)Reglamento (ES) 2021/2116 44 straipsnyje valstybėms narėms numatyta galimybė mokėti išankstines išmokas paramos pagal tam tikras intervencines ir kitas paramos priemones gavėjams. Tokia galimybė jau numatyta Europos Parlamento ir Tarybos reglamente (ES) Nr. 1308/2013
                  6
               , tačiau tik pagal intervencines priemones vaisių ir daržovių, vyno ir alyvuogių aliejaus bei valgomųjų alyvuogių sektoriuose; 
            
         
         
            
               (2)siekiant užtikrinti, kad išankstinės išmokos būtų mokamos nuosekliai ir nediskriminuojant, turėtų būti suteikta galimybė jas mokėti pagal visas Europos Parlamento ir Tarybos reglamento (ES) 2021/2115
                  7
                III antraštinės dalies III skyriuje nurodytas intervencines priemones;
            
            
               (3)dėl tos pačios priežasties valstybėms narėms turėtų būti suteikta galimybė išankstines išmokas mokėti ir pagal Reglamento (ES) Nr. 1308/2013 II dalies I antraštinės dalies II skyriaus 1 skirsnyje nustatytą pagalbos tiekiant vaisius ir daržoves ir pieną bei pieno produktus švietimo įstaigose programą. Mokant išankstines išmokas turėtų būti laikomasi pagal Reglamento (ES) 2021/2116 44 straipsnio 5 dalį nustatytų specialių sąlygų. Atsižvelgiant į tai, kad šios pagalbos programos administravimas ir įgyvendinimas grindžiami Komisijos įgyvendinimo reglamento (ES) 2017/39
                  8
                1 straipsnio 2 dalyje nustatytais mokslo metais, išankstinių išmokų sistema turėtų būti taikoma 2023–2024 ir vėlesniais mokslo metais skiriamai pagalbai;
            
            
               (4)išskirtinėmis priemonėmis, kuriomis pagal Reglamento (ES) Nr. 1308/2013 219–221 straipsnius remiamos žemės ūkio rinkos, siekiama spręsti konkrečias rinkos problemas ar sutrikimus. Tos išskirtinės priemonės gali būti laikina Sąjungos finansinė parama, ypatingais atvejais teikiama nukentėjusiems sektoriams. Pagal dabartines taisykles valstybėms narėms neleidžiama mokėti išankstinių tokios paramos išmokų. Tačiau patirtis rodo, kad norint išvengti nepataisomo rinkos padėties pablogėjimo išskirtinės rinkos rėmimo priemonės turi įsigalioti nedelsiant. Todėl tikslinga leisti valstybėms narėms mokėti išankstines išmokas paramos pagal tas išskirtines rinkos rėmimo priemones gavėjams laikantis specialių sąlygų, nustatytų pagal Reglamento (ES) 2021/2116 44 straipsnio 5 dalį;
            
            
               (5)todėl Reglamentas (ES) 2021/2116 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2021/2116 44 straipsnis papildomas 3a, 3b ir 3c dalimis:
            
            
               „3a. Valstybės narės gali nuspręsti mokėti išankstines išmokas paramos pagal Reglamento (ES) 2021/2115 III antraštinės dalies III skyriuje nurodytas intervencines priemones gavėjams, laikydamosi pagal 5 dalį nustatytų specialių sąlygų.
            
            
               3b. Valstybės narės gali nuspręsti mokėti išankstines išmokas pagal Reglamento (ES) Nr. 1308/2013 II dalies I antraštinės dalies II skyriaus 1 skirsnyje nustatytą pagalbos programą 2023–2024 ir vėlesniais mokslo metais, laikydamosi pagal 5 dalį nustatytų specialių sąlygų.
            
            
               3c. Valstybės narės gali nuspręsti mokėti išankstines išmokas paramos pagal žemės ūkio rinkų rėmimo priemones, priimtas pagal Reglamento (ES) Nr. 1308/2013 219, 220 ir 221 straipsnius, gavėjams, laikydamosi pagal 5 dalį nustatytų specialių sąlygų.“
            
            
               2 straipsnis
            
            
               Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2022 06 16
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 435, 2021 12 6, p. 187.
               
               
                  
                     (2)
                  
                        2021 m. gruodžio 2 d. Europos Parlamento ir Tarybos reglamentas (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 (OL L 435, 2021 12 6, p. 1).
               
               
                  
                     (3)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
               
               
                  
                     (4)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
               
               
                  
                     (5)
                  
                        OL L 435, 2021 12 6, p. 187.
               
               
                  
                     (6)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
               
               
                  
                     (7)
                  
                        2021 m. gruodžio 2 d. Europos Parlamento ir Tarybos reglamentas (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 (OL L 435, 2021 12 6, p. 1).
               
               
                  
                     (8)
                  
                        2016 m. lapkričio 3 d. Komisijos įgyvendinimo reglamentas (ES) 2017/39 dėl Europos Parlamento ir Tarybos reglamento (ES) Nr. 1308/2013 taikymo taisyklių, susijusių su Sąjungos pagalba vaisiams ir daržovėms, bananams ir pienui švietimo įstaigoms tiekti (OL L 5, 2017 1 10, p. 1).